Document ID: 32013R1414

ΚΑΝΟΝΙΣΜΌΣ (ΕΕ) αριθ. 1414/2013 ΤΟΥ ΣΥΜΒΟΥΛΊΟΥ
της 17ης Δεκεμβρίου 2013
για τον καθορισμό των διορθωτικών συντελεστών που εφαρμόζονται από την 1η Ιουλίου 2013 στις αποδοχές των υπαλλήλων, των έκτακτων υπαλλήλων και των συμβασιούχων υπαλλήλων της Ευρωπαϊκής Ένωσης που υπηρετούν σε τρίτες χώρες
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό υπηρεσιακής κατάστασης των υπαλλήλων και το καθεστώς που εφαρμόζεται στο λοιπό προσωπικό της Ευρωπαϊκής Ένωσης, όπως καθορίστηκαν από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (1), και ιδίως το άρθρο 13 πρώτη παράγραφος του παραρτήματος X,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Είναι απαραίτητο να ληφθεί υπόψη η εξέλιξη του κόστους διαβίωσης σε τρίτες χώρες και να καθορισθούν αναλόγως οι διορθωτικοί συντελεστές που εφαρμόζονται, από την 1η Ιουλίου 2013, στις αποδοχές που καταβάλλονται, στο νόμισμα της χώρας υπηρεσίας, στους υπαλλήλους, στους έκτακτους υπαλλήλους και στους συμβασιούχους υπαλλήλους της Ένωσης που υπηρετούν σε τρίτες χώρες.
(2)
Οι διορθωτικοί συντελεστές σε σχέση με τους οποίους έχουν πραγματοποιηθεί πληρωμές με βάση τον κανονισμό (ΕΕ) αριθ. 679/2013 του Συμβουλίου (2) μπορούν να οδηγήσουν σε θετικές ή αρνητικές αναπροσαρμογές των αποδοχών με αναδρομική ισχύ.
(3)
Είναι σκόπιμο να προβλεφθεί η καταβολή αναδρομικών πληρωμών σε περίπτωση αύξησης των αποδοχών λόγω των νέων διορθωτικών συντελεστών.
(4)
Είναι σκόπιμο να προβλεφθεί η επιστροφή των αχρεωστήτως καταβληθέντων, σε περίπτωση μείωσης των αποδοχών λόγω των νέων διορθωτικών συντελεστών, για το χρονικό διάστημα μεταξύ της 1ης Ιουλίου 2013 και της ημερομηνίας έναρξης ισχύος του παρόντος κανονισμού.
(5)
Είναι σκόπιμο να προβλεφθεί ότι ενδεχόμενη επιστροφή θα περιορισθεί μόνο σε ανώτατο χρονικό διάστημα έξι μηνών, που προηγείται της ημερομηνίας έναρξης ισχύος του παρόντος κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Με ισχύ από την 1η Ιουλίου 2013, οι διορθωτικοί συντελεστές που εφαρμόζονται στις αποδοχές των υπαλλήλων, των έκτακτων υπαλλήλων και των συμβασιούχων υπαλλήλων της Ένωσης που υπηρετούν σε τρίτες χώρες, οι οποίες καταβάλλονται στο νόμισμα της χώρας υπηρεσίας, καθορίζονται στο παράρτημα.
2. Οι συναλλαγματικές ισοτιμίες που χρησιμοποιούνται για τον υπολογισμό αυτών των αποδοχών καθορίζονται σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3) και αντιστοιχούν στις ισοτιμίες που ίσχυαν την 1η Ιουλίου 2013.
Άρθρο 2
1. Τα θεσμικά όργανα προβαίνουν σε αναδρομικές πληρωμές σε περίπτωση αύξησης των αποδοχών λόγω της εφαρμογής των διορθωτικών συντελεστών που καθορίζονται στο παράρτημα.
2. Τα θεσμικά όργανα προβαίνουν σε αρνητικές αναδρομικές αναπροσαρμογές των αποδοχών σε περίπτωση μείωσης των αποδοχών λόγω των διορθωτικών συντελεστών που καθορίζονται στο παράρτημα, για το χρονικό διάστημα μεταξύ της 1ης Ιουλίου 2013 και της ημερομηνίας έναρξης ισχύος του παρόντος κανονισμού.
3. Οι αναδρομικές προσαρμογές που συνεπάγονται την επιστροφή των αχρεωστήτως καταβληθέντων αφορούν ανώτατο χρονικό διάστημα έξι μηνών, που προηγείται της ημερομηνίας έναρξης ισχύος του παρόντος κανονισμού. Η επιστροφή κλιμακώνεται χρονικά σε διάστημα δώδεκα μηνών κατ’ ανώτατο όριο, αρχής γενομένης από την εν λόγω ημερομηνία.
Άρθρο 3
Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2013.

Labels: 9
5
15